**Jovana Cvetićanin**

**Studije kulture i roda/Culture and gender studies**

[**jovanacvetic@gmail.com**](mailto:jovanacvetic@gmail.com)

**Green Kitchen (Love Revolution)**

**Abstract**

**The paper presents a theoretical-poetic abstraction of statistics and arguments about the harmful effects of GMO seeds, crops and fruit, and the role of multinational corporations in an authoritarian, neoliberal system of production and distribution food, testifying on an authentic, author’s vegan life. ﻿The piece thematise the traditional practices of producing food and eating, in the (central) Serbia. Paper discuss carnivorous-patriarchal order of labour: breeding, killing and feeding; as well as practices of abandonment and revolutionizing the same. ﻿Furthermore, it will be shown a new, emancipative role of the green kitchen, at the new place, on the edge and out-side of dominant, carnivorous-neoliberal-patriarchal order.**

**Key words: carnivorous-neoliberal-patriarchal order, veganism, emancipative, green kitchen.**

**Zelena kuhinja**

**Apstrakt**

Rad predstavlja teoretično-poetičnu apstrakciju statističkih podataka i argumentacije o štetnosti GMO semena, useva i roda, te ulozi multinacionalnih korporacija u autoritarnom, neoliberalno-kapitalističkom sistemu porizvodnje i distribucije hrane i svedoči na osnovu autentičnog, autorkinog veganskog života. Tematizuje tradicionalne prakse rada, proizvodnje hrane i jedenja u (centralnoj) Srbiji, problematizujući mesoždersko-patrijarhalno-srpski poredak rada: gajenja, ubijanja i hranjenja; kao i prakse napuštanja i revolucionisanja istog. Dalje kroz rad, biće prikazano novo razumevanje i emancipativna uloga zelene kuhinje, u novom kontekstu, na obodu i iz-van dominantnog, mesoždersko-neoliberalno-kapitalističko-patrijarhalnog poretka.

**Ključne reči: mesoždersko-neoliberalno-kapitalističko-patrijarhalni poredak, veganstvo, zelena kuhinja**

**Emancipativno-demokratski put napuštanja opresivnog poretka proizvodnje hrane i jedenja**

Pre nego što ocrtam oslobađajuće-demokratski horizont zelenih toposa, za-počela bih sa pršutom i rakijom i onim što se prećutkuje, a to je institucija, plemenski ritual svinjokolja u selima Srbije. Tako da bi se pod “domaćinskim ponašanjem” i srpskom “domaćinskom tradicijom” mogla smatrati praksa alkoholizma, kao i svinjo/tele/kravo-pokolja. Prilikom tih seoskih rituala pokolja, sa tačno određenim redosledom radnji i ulogom učesnika, te nezaobilazno ogromnim količinama rakije, koja se tom prilikom popije, nezaobilazna je i ogromna količina pojedenog mesa ubijenih životinja. (Može se dokazivati i ići tom linijom argumentacije o korelaciji nasilja nad životinjama i nasilja nad ljudima, odnosno muškog nasilja nad ženama. Detaljnije za argumentaciju u Adams C., 1990. Za detaljniju argumentaciju o ekofeminizmu na sledećoj web stranici <http://www.centarzadevojke.org/index.php/tekstovi/kako-ekofeminizam-deluje.html>, pristupljeno 21.maja 2013. Takođe, u savremenim (“post-industrijskim”) ne-uslovima[[1]](#footnote-2) uzgajanja životinja, ubijanje da i ne spominjem, srpsko/seosko/”naturalno”-iskosnsko odgajanje životinja deluje rajski.)

Ako se (jedno ili) dvoje i/ili mnoštvo na pro-putvanju kroz sebe, u sebi, zapute iz-van standardizovanih srpskih jelovnika. Ako odbace posluženi meni, s-tvoriće svojevrsnu zajednicu u izgnanstvu, “zajednicu onih koji nemaju zajednicu”. U tom obliku nemogućnosti zajedništva, a ipak zajedničarenja, izranja jedan novi oblik demokratičnosti uzgajanja (sopstvenog sopstva/sebe, te istovremeno i onog drugog) obitavanja i življenja. U takvoj paradoksalnoj nemogućnosti zajednice i zajedništva ocrtava se i posve novo mesto i uloga kuhinje.

Ona ubija svoje plemkinje i njihove recepte, svoju veliku majku, koja je interiorizovala poglede muškog, nasilnog i potčinjavajućeg, u sebe i otkriva, stvara nove recepte nekuvanja i jedenja živog povrća i voća, uz travke i semenje kao začine. Otkriva nove oblike postojanja i kanalisanja svoje stvaralačke energije. On nema braće, a ni sestara. Odriče se svoje majke i ne ubija svog oca, okreće se njoj, koja bi ubila svoju majku i zajedno seckaju povrće, zajedno seckaju začine-travke i hrane jedno drugo. Stavljaju jedno drugom povrćkasti zalogaj u usta. Stavljaju jedno drugom samlevena semenja u kljun-usta. Na toj osnovi zajedničkog učestvovanja u privatnoj ekonomiji ne-kuvanja i jedenja živog povrća i voća, moguće je izgraditi pravednije, humanije, otvorenije i tolerantnije odnose u društvu.

Ko ne učestvuje, zajedniči u dominantnom diksursu kuvanja, žena koje kuvaju, ko ne učestvuje u obedovanju mesa, ko ne zastaje u velikim tržnim centirma ispred frižidera sa delikatesom&usmrćenim životinjama, ko, dakle, ne zastajkuje ispred prozirnih vitrina u kojima je izloženo mrtvo životinjsko meso, ko ne kupuje u velikim tržnim centirma ili u mesarama, ko ne učestvuje u plemenskom svinjo/tele/kravo/ovco-pokolju, taj/ta, ti i te, mnoštvo, kreće jednom novom “stranputicom”, kreće zajednički, odeljen od ostatka zajednice u jednu novu zajednicu, sa onima koji zajednicu ne mogu imati. (Ovde je važno naglasiti da se Srbija nalazi na obodu neoliberalno-kapitalističkog autoritarnog sistema normiranja šta će i kako i koliko da se proizvodi. Srbija, takođe, nije potpisala zakone i nije dozvolila uzgajanje genetski modifikovanog semena na svojoj teritoriji, iako ponekad u javnost procure određene afere sličnog sadržaja, kao nedavno o zatrovanosti mleka alfatoksinom, posledično i o zatrovanom žitu. Drama sa prošekom, prosekom, teranom i maslinovim uljem iz bliskog nam komšiluka, koji ulazi u EU, izvršavajući naloge briselske birokratije koja zabranjuje i/ili strogo normira uzgajanje prirodnih/autohtonih vrsta bilja, čajeva, korišćenje i bavljenje tradicionalnom medicinom, pokazuje da obitavanje na obodu neoliberalno-kapitalističko-birokratskog sistema ima i svojih pozitivnih strana. Pa u kontekstu tog obitavanja na obodu, srpska kuhinja može zadobiti i lekovito-ozdravljujuće memente.)

Postavlja se demokratski (?!) zahtev za ponovljanjem oceubistva, ubijanjem onog glavnog nositelja značenja, koji označava.[[2]](#footnote-3) Ubiti označioca, ubiti velikog muškarca-ubicu životinja, u sebi. Osloboditi se tog dominantnog okvira ubijanja i jedenja, Zakona i onog koji Zakon denuncira. Ubiti ga i na toj prolivenoj krvi, ali ga ne pojesti, na toj lešini, ne-pojedenog osloboditi novi prostor za udisaj, uZdisaj, glad i sitost, jednu posve novu glad i osećanje sitosti, zasićenosti. Na toj mrtvoj lešini, nepojedenoj, ostavljenoj, oslobođena, rađa se jedna nova želja, novi meni, nova hrana, postojanje, disanje, jedenje, življenje, stvaranje i pisanje. Dakle, možda nije problem sa oceubistvom, nego na drugačiji način ga prisvojiti, reinterpretirati i izvršiti. Da se sestre udruže i ubiju majku, majku koja rađa velikog oca ili veliku braću, stvarajući jedno novo sestrinsko političko telo, koje jede živu zemaljsku hranu – povrće, voće, zeleno lišće i semenje. (Za detaljniju argumentaciju koju izvrćem i sa kojom se veoma slobodno-gastronomski poigravam Pateman C, 1988. Woolf V. na temu ubistva muškarca u sebi, kako bi mogla da piše. Tačnije, ubistvo *anđela doma*, u sebi, kako bi mogla slobodno da stvara i diše. Ja dodajem, i da jede. *Anđeo doma*, koji kuva u kuhinji, i meso, jeste proizvod belog muškarca, iz dobrostojeće srednje klase. U Engleskoj to je viktorijanska klasa, u Srbiji, svejedno, to može biti bilo koji muškarac, pater familias, *domaćin*, iz bilo koje klase, svinjo/kravo/tele/ovco-koljac. Mada, ostaje pitanje o većoj slobodi nižih klasa ~ radnica i seljanki, mada je cena kojom plaćaju svoju slobodu veoma visoka[[3]](#footnote-4). Za detaljnije u Zaharijević A., 2010. Elem, kada se ubije ta kuvarica u sebi i taj domaćin, kome se i za koga kuva, može se pisati, živeti, slobodno jesti. O tome Woolf V. <http://pulse.rs/profesija-za-zene/>, sajt posećen 21.maja 2103.)

**Ljubavna revolucija u zelenoj kuhinji**

Kuhinja predstavlja, razotkriveno ili ne, dovoljno osvešćeno ili ne, u ženskoj praksi kao i u feminističkoj literaturi, tradicionalno privatno mesto ženske potčinjenosti i njenog rada koji je nepriznat, nevrednovan i čini se podrazumevajućim. Zelena kuhinja u mom nazoru, kao i u praksi odnosa podrazumeva ono stajno mesto, polaznu tačku revolucionisanja nedemokratski nametnutih patrijarhalnih, nepoštenih i opresivnih neoliberalnih politika. Emancipatorno-demokratski projekat koji se rađa u zelenoj kuhinji pretpostavlja nekoliko stvari:

1. Reviziju autoritarno-patrijarhalnih pokazatelja ekonomskog rasta, rada i proizvodnje u vreme globalnog neoliberalnog kapitalizma u krizi (u Shiva V. *Veza između globalne ekonomske politike i nasilja nad ženama*, dostupno na <http://kontra-punkt.info/magazin/veza-izme%C4%91u-globalne-ekonomske-politike-i-nasilja-nad-%C5%BEenama>, pristupljeno 21.maja 2013.g.) Shiva je autorka koja dolazi iz jedne “postkolonijalne” zemlje, ali se može dokazivati i tvrditi o “postkolonijalnom” položaju Srbije, kao i šire, Balkana. Ali, kad smo kod Srbije, revolucija u kuhinji bi podrazumevala ponovno prisvajanje (od strane muškaraca i muškog diksursa ekonomije), a to jest vrednovanje svog/ženskog rada i svog/ženskog tela.
2. Široku/vaskoliku ekoglogiju postojanja, koja bi obuhvatala, između ostalog, i miroljubive prakse voljenja fizičke/materijalne zemlje, bosonogog hodanja i sunčarenjana, uzgajanja sopstvenog voća i povrća.. Ili ako ne uzgajamo, raspitujemo se o poreklu semena i kupujemo iz ruku proizvođačica i proizvođača na zelenim pijacama.
3. Da dvoje i/ili mnoštvo zajednički seckaju voće i povrće, samoniklo zeleno bilje, ubrano na zemlji, livadama, i obroncima planina, posuto sveže samlevenim semenjem i hrane jedno drugo, u onog drugog/druge usta-kljun stavljaju živi zalogaj voća/povrća.
4. Predavanja, čitanja, reagovanja, stvaranja, izlaganje političkih nazora vrši se u ovoj zelenoj kuhinji i time, kuhinja postaje mesto javnosti, mogućnosti artikulisanja javnog stava i javne intervencije. Prisvajanje prostora javnosti, kao i pre-vrednovanje odnosa javno-privatno.

Autorka praktikuje, zastupa, misli i veruje da samo na takvim odnosima izgrađenim u kuhinji, jeste moguće promeniti odnose u društvu, odnosno učiniti ih pravednijim, demokratičnijim, tolerantnijim i humanijim.

**Literatura**

**Adams J. C. (1990) *Sexual Politics of Meat*** <http://www.caroljadams.com/>, pristupljeno 21.maja 2013.g.

Elijas N. (2001) *Proces civilizacije*, Izdavačka knjižarnica Zorana Stojanovića, Sremski Karlovci.

**Pateman C. (1988) *The Sexual Contract*, dostupno na** <http://www.womenngo.org.rs/sajt/sajt/feministicka94/pejtman/pog-4c.htm#_edn82>, pristupljeno 20.maja 2013.g., **na srpskom jeziku u prevodu Ranka Mastilovića.**

Shiva V. *Staying Alive,* dostupno na

<http://www.arvindguptatoys.com/arvindgupta/stayingalive.pdf>, pristupljeno 21.maja 2013.g.

Shiva V. *Veza između globalne ekonomske politike i nasilja nad ženama*, dostupno na <http://kontra-punkt.info/magazin/veza-izme%C4%91u-globalne-ekonomske-politike-i-nasilja-nad-%C5%BEenama>, pristupljeno 21.maja 2013.g.

Zaharijević A. (2010) *Postajanje ženom.* Rekonstrukcija ženski fond, Beograd.

Woolf V. *Profesija za žene,* <http://pulse.rs/profesija-za-zene/>, pristupljeno 21.maja 2013.g.

1. Ovde se misli na masovno industrijsko odgajanje životinja za pokolj, a kasnije i za industrijsku preradu i prodaju za jelo, prema kojima, pomenutom masvonom odgoju životinja, i ne samo, tradicionalni srpski odgoj se naziva “organskim”. Organsko u današnjim uslovima prodaje nema veze sa “prirodnim”, “naturalnim” itd. (U zaključnim razmatranjima u radu ću se osvrnuti na pitanje mogućnopsti povratka prirodi, neokaljanoj i neumrljanoj, radom diskursa, odnosno kulture.) Ima veze sa kapitalističkim sistemom proizvodnje i distribucije, a time eksplatacije i sticanja profita. Danas se životinje uzgajaju iza rešetaka i hrane se genetski modifikovanim žitom i detelinom. To izaziva kako dramatične posledice i bolesti kod, za klanicu, uzgajanih životinju, tako i za ljude, mesoždere, u lancu ishrane. [↑](#footnote-ref-2)
2. Zaobilazim pitanje o sâmoj mogućnosti jednog takvog demokratskog (?!) kako zahteva, tako i izvršenja zahteva, u uslovima posve disperzovanih centara moći i same izmenjene prirode moći, koja zaobilazi svoje tradicionalne nosioce, naseljavajući čak svaku poru pojedinačnog tela. (detaljnije u radovima Foucault M.) [↑](#footnote-ref-3)
3. Postavlja se pitanje, kojim nisam izabrala da se bavim, usled izabranog okvira i pravca rada, a to je pitanje izvrtanja tradicionalne ekonomije vrednovanja i pridavanja/prisvajanja vrednosti. Nekada su “više” klase i bogatiji sloj imali meso na trpezama, za kojima su čeznule “niže” klase, a danas ono čega se stide i želele bi da odbace i prikriju “niže” klase – možda glad - pripadnici “viših” veselo i razdragano prisvajaju – možda glad -. Postavlja se teza, da oni koji su daleko od pukog/golog preživljavanja, gladi, bave se teorijom i demokratskom (veganskom) praksom is-hrane. Može se braniti i zastupati i sledeća teza, da u uslovima neoliberalno-kapitalističkog promovisanja i reklame mršavog, zategnutog, bez bora, uvek mladog& - u skladu sa dominantnim, a time i opresivno-patrijarhalnim idealima - lepog, više ženskog, nego muškog tela. Dakle, mogla bi se braniti teza da “debljina”, debelo čovečje, otromboljeno meso i telesnost predstavlja izvesni korektiv, granicu, kritiku i subverzivnu strategiju spram poborjanih neoliberalno-kapitalističkih, Zapadnih modela lepote. (Pogledati Elijas N. 2001., kao i slučaj Rableovih junaka Gargantue i Pantagruela u odnosu prema srednjovekovnom poretku rada, jedenja&postojanja.) [↑](#footnote-ref-4)